**Bűvésztrükkök**

1. Banán szeletelése felbontás nélkül.

Csukott banán valamely élénél beszúrt (nagyobb méretű) tű jobbra-balra hajtogatásával elvágható a banán anélkül, hogy meghámoznánk. Ha 2-3 cm-enként elvégezzük ugyanezt, akkor lényegében felszeleteltük az „ép” banánt, de ez csak a felbontása után válik láthatóvá.

Az alábbi linken az 1. trükk kis videója alapján tanulható meg a mutatvány.

<http://tizdolog.hu/2016/12/08/10-buvesztrukk-ami-gyerekjatek/>

2. Orrba betolt ceruza, amelyet azután a fülünkből húzunk ki.

Az előző linken a 4. trükk alatti utalásban tekinthető meg a trükk, s kellő gyakorlással könnyen bemutatható. A lényege az, hogy a „betolásnál és a „kihúzásnál” is a kezét csúsztatja a bűvész a ceruzán, s a tenyere-alkarja takarja a ceruza szabadon lévő részét.

3. Hány gyufaszál van a dobozban?

* Adjunk oda valakinek egy doboz gyufát.
* Vegyen ki belőle, ahányat akar, majd számolja meg a benne maradt szálakat.
* A kapott számnak adja össze a számjegyeit, s annyi szálat vegyen ki a dobozból.
* Adja vissza a dobozt, s mi meghallgatva a doboz rázásakor, mozgatásakor, forgatásakor hallott hangot, megmondjuk, hogy hány szál van benne.

*Magyarázat*:

*Ha egy számból kivonjuk a számjegyei összegét, akkor 9 valamelyik többszörösét kapjuk, tehát vagy 9-et, vagy 18-at, 27-et stb.*

*Kellő gyakorlással megtanulhatjuk megkülönböztetni, hogy milyen hangot hallunk, ha 9, 18 vagy 27 gyufaszál van a dobozban. Valamilyen mértékben tehát valóban a hallásunk alapján állapítjuk meg a szálak számát.*

*(Ha eleve olyan skatulyát adunk a játékos társunknak, amelyben nem éri el a 30-at a szálak száma, akkor csak 9 és 18 lehet a „maradt” szálak száma, s így egyszerűsödik a helyzet.)*

*Egy adott partnerrel lehetőleg csak egyszer játsszuk el a „varázslást”, mert ha többször megismételjük, gyanússá fog neki válni, hogy „már megint 18 jött ki, pedig más számú gyufaszálat hagytam benne”. Bár, ha az a cél, hogy ő is megtanulja ezt a trükköt, akkor éppen az a jó, ha magától rájön a trükk matematikai hátterére.*